Մլադեն Բոյինովիչ

Մլադեն Բոյինովիչ (սերբ.՝ Младен Бојиновић / Mladen Bojinović, հունվարի 17, 1977(1977-01-17), Բանյա Լուկա, Բոսնիայի և Հերցեգովինայի Սոցիալիստական Հանրապետություն, ՀՍՖՀ), հարավսլավացի սերբ հանդբոլիստ, ֆրանսիական «Տրամբլե» ակումբի ու Սերբիայի հավաքականի կենտրոնական հետին խաղացող։ Աշխարհի առաջնության բրոնզե մեդալակիր, Եվրոպայի հանդբոլի ֆեդերացիայի Չեմպիոնների լիգայի հաղթող, ազգային ու հանրապետական առաջնությունների բազմակի չեմպիոն։


== Կենսագրություն ==
Մլադեն Բոյինովիչը ծնվել է 1977 թվականի հունվարի 17-ին Հարավսլավիայի Բանյա Լուկա քաղաքում։ Հանդբոլով զբաղվել սկսել է դեռ վաղ մանկությունից, իսկ 10 տարեկան հասակում ընդգրկվել է տեղի «Բորաց» ակումբի պատանեկան կազմում։ Ավելի ուշ՝ 1994 թվականին, տեղափոխվել է «Յագոդինա» ակումբ։
Մեծահասակների պրոֆեսիոնալ մակարդակում Մլադեն Բոյինովիչի դեբյուտը կայացել է 1995 թվականին՝ միանալով մայրաքաղաքի «Պարտիզան» ակումբին։ Այդ ժամանակ էլ նա արժանացել է իր առաջին տիտղոսներին. 1998 թվականին հաղթել է Հարավսլավիայի գավաթի առաջնությունում, 1999 թվականին՝ Հարավսլավիայի առաջնությունում (1996 թվականին նա դարձել է Հարավսլավիայի ազգային առաջնության արծաթե մեդալակիր)։ 1999/2000 մրցաշրջանում խաղացել է իսպանական «Ադեմար Լեոն» ակումբի կազմում, որի հետ մասնակցել է Եվրոպայի հանդբոլի ֆեդերացիայի Չեմպիոնների լիգային։ Հաջորդ մրցաշրջանում իսպանական «Բիդասոա Իրուն» ակումբի կազմում հասել է մինչև Եվրոպայի գավաթի առաջնության կիսաեզրափակիչ։
Հաջող ելույթների շնորհիվ Մլադեն Բոյինովիչն ընդգրկվում է Հարվսլավիայի ազգային հավաքականի հիմնական կազմում և մասնակցում 2001 թվականի աշխարհի առաջնությանը, որ անցկացվում էր Ֆրանսիայում. հարավսլավացիներին հաջողվել է դուրս գալ խմբից երկրորդ տեղում՝ զիջելով միայն ֆրանսիացիներին, որից հետ փլեյ-օֆֆում հաջողության հասան Իսլանդիայի ու Իսպանիայի հավաքականների նկատմամբ։ Կիսաեզրափակչում Հարավսլավիայի հավաքականը պարտություն է կրում Շվեդիայից, սակայն երրորդ տեղի համար խաղում հաղթում է Եգիպտոսի հավաքականին՝ վաստակելով բրոնզե մեդալ։
2001/02 մրցաշրջանը Մլադեն Բոյինովիչն անցկացրել է իսպանական «Բարսելոնա» ակումբում, որտեղ խաղում էր նաև իր հայրենակից Իվան Լապչևիչը։ «Բարսելոնան» հաղթել է քագավորի գավաթի առաջնությունում, ինչպես նաև հասել է Չեմպիոնների լիգայի եզրափակիչ, որտեղ զիջել է գերմանական «Կիլ» ակումբին։
2002 թվականին Մլադեն Բոյինովիչը տեղափոխվում է Ֆրանսիա՝ դառնալով ֆրանսիական «Մոնպելյե» առաջատար ակումբի խաղացող։ Այդ ակումբի կազմում նա խաղացել է տասը մրցաշրջան։ 2003 թվականին ակումբը հաղթել է Չեմպիոնների լիգայում։ 2004 թվականին «Մոնպելյեն» փորձել է կրկնել նախորդ տարվա նվաճումը. Եվրոպայի գավաթի առաջնության խաղերում ակումբը խփել է 30 գոլ, սակայն 1/8 եզրափակչում պարտություն է կրել Սեգեդի «Պիկ» ակումբից։ «Մոնպելյեի» կազմում Բոյինովիչն ինը անգամ հաղթել է Ֆրանսիայի առաջնությունում, յոթ անգամ դարձել է Ֆրանսիայի գավաթակիր, ութ անգամ հաղթել է Ֆրանսիական լիգայի գավաթի առաջնությունում։ Մլադեն Բոյինովիչի համար ամենահաջողը համարվում է 2007/08 մրցաշրջանը, երբ նա Չեմպիոնների լիգայի 12 խաղերում խփել է 78 գոլ (միջինը 6,5 գոլ խաղում)։ Այնուամենայնիվ, թիմը հասել է միայն մինչև կիսաեզրափակիչ։
2012-2015 թվականներին Մլադեն Բոյինովիչը հանդես է եկել ավելի քիչ տիտղոսներ ունեցող «Պարի Սեն Ժերմեն» ֆրանսիական ակումբում։ Ավելի ուշ մի որոշ ժամանակով վերադարձել է «Բորաց» ակումբ, որտեղ նա սկսել էր իր կարիերան։ Այնուհետև տեղափոխվել է Ֆրանսիական «Տրամբլե» ակումբ։


== Նվաճումներ ==


=== Հավաքականի կազմում ===
Աշխարհի առաջնության բրոնզե մեդալակիր - 2001


=== Ակումբների կազմում ===
Եվրոպայի հանդբոլի ֆեդերացիայի Չեմպիոնների լիգայի հաղթող - 2003
Հարավսլավիայի չեմպիոն - 1999
Հարավսլավիայի փոխչեմպիոն - 1996
Հարավսլավիայի գավաթակիր - 1998
Թագավորի գավաթի առաջնության հաղթող - 2002
Ֆրանսիայի չեմպիոն - 2003, 2004, 2005, 2006, 2008, 2009, 2010, 2011, 2012
Ֆրանսիայի գավաթակիր - 2003, 2005, 2006, 2008, 2009, 2010, 2012
Ֆրանսիական լիգայի գավաթակիր - 2004, 2005, 2006, 2007, 2008, 2010, 2011, 2012


== Ծանոթագրություններ ==


== Արտաքին հղումներ ==

Մլադեն Բոյինովիչ - վիճակագրությունը eurohandball.com կայքում
Հարցազրույց Մլադեն Բոյինովիչի հետ (սերբ.)